Andy Warhol o smrti:

„*Nikdy si nepripúšťam, že ľudia umierajú. Oni len chodia do obchodných domov.“*

*„Nikdy som nepochopil, prečo sa po smrti jednoducho nerozplyniete a prečo všetko nepokračuje presne rovnako, iba bez vás. Vždy som si predstavoval, že by som chcel mať svoj náhrobný kameň úplne holý. Bez epitafu, bez mena. No v podstate by som chcel, aby tam bolo jediné slovo: “výmysel“.“*

„*Ľudia milujú katastrofy*.“

Jeden z  výrokov Andyho Warhola vystihuje určitú kontroverznú stránku ľudí, ktorú si nechceme priznať. Nešťastia vždy priťahovali pozornosť. A Andy vždy reagoval na dianie okolo seba.

Zbrane - téma, ktorá sa týka americkej kultúry, a ktorá je zastúpená aj tvorbe Andyho Warhola. Andy o tom nikdy nehovoril, prečo siahol po zobrazení nožov či strelných zbraní. Odkazoval na veci, témy alebo udalosti, ale v skutočnosti o tom nehovoril. Prečo teda zobrazoval zbrane?

Vincent Fremont v jednom z rozhovorov spomína: „*Neviem, prečo prešiel na tému zbraní - najskôr myslím na nože a potom na strelné zbrane. Je to človek, ktorého takmer zabila zbraň. Mal do činenia s niečím, čo väčšina ľudí nechce zažiť, aby na vás niekto vystrelil. Takže z nástroja, ktorý ohrozuje život, urobí niečo krásne. Človeka to núti zamyslieť sa nad takým zobrazením, pretože zbraň je násilie. Neexistuje nič iné, s čím by ste to mohli stotožniť - strelná zbraň. Je tu na to, aby niekoho zabil.“*

Zbraň vo Warholovej tvorbe má veľa vrstiev, skrýva veľa významov, ale predovšetkým nesmieme zabudnúť na skutočnosť, že takmer zomrel po postrelení vo Factory. Zbraň -silná téma a kontroverzná, ktorá núti zastaviť sa a premýšľať. Warhol vezme niečo zlovestné ako nehoda, samovražda alebo v tomto prípade zbraň a premení to na niečo krásne i strašné zároveň.

Andy veľmi nehovoril o dôvodoch, prečo veci vytváral. Pravdepodobne sa cez svoju tvorbu mohol určitým spôsobom vysporiadať s negatívnym zážitkom (atentát na neho), ktorý ovplyvnil jeho život, napríklad už len tým, že musel nosiť korzet po zvyšok svojho života. Andyho telo (aj duša) bolo nepríjemne poznačené streľbou...

Andy Warhol a lebky. Prečo spomíname lebky? V jednom z rozhovorov kurátora múzea Michala Bycka, PhD., s Johnom Warholom odznelo: „*Naša matka nám rozprávala o strašnej vojne, ktorá sa prehnala aj cez Mikovú. Roky po nej sa po okolitých lesoch beleli lebky padlých vojakov, ako huby.“* Andy Warhol v súvislosti so smrťou povedal: „*Neverím na smrť, pretože keď príde, už tu nie sme*“. John Warhola znovu spomínal: „*Keď nám zomrel otec, Andy mal panický strach. Nedokázal sa pozrieť na mŕtveho otca. Mal zo smrti strach*.“ Sám Andy Warhol raz povedal: „*Ľudia by nemali zomierať. Malo by to byť tak, že odídu kdesi ďaleko a už sa nevrátia*.“